**Šokio ritmu mokomės suprasti, priimti, draugauti**

**Pamokos trukmė: 1 val. 35 min.**

**Dalykai: etika, šokių pamoka**

**Amžiaus grupė: 5–6 klasių koncentras**

**Vieta: Baltasis tiltas → „Swedbank“ terasa, Konstitucijos pr. 20a
Tema: specialiųjų ugdymosi poreikių (SUP) vaikų įtrauktis**

**Tikslai:**

Formuoti teigiamą požiūrį į žmonių, turinčių specialiųjų ugdymosi poreikių, įtrauktį.

Įtraukti visus mokinius į šokio veiklas, kuriose akcentuojama vienybė, įvairovė ir bendrystė.

Skatinti bendradarbiavimą per užduotis, kuriose svarbus pasitikėjimas ir kitų dalyvių poreikių atjauta.

**Priemonės:**

*• rašymo priemonės, sąsiuvinis;*

*• šalikai arba akių raiščiai.*

**ĮŽANGA (15 MIN.)**

**Vieta: Baltasis tiltas → „Swedbank“ terasa**

**Tikslas:** supažindinti su pamokos tikslu ir tema, pabrėžti įtraukties ir empatijos svarbą.

**Veikla:** mokiniai susirenka prie Baltojo tilto, kur mokytojas trumpai pristato pamokos eigą ir tikslus. **Kelionė link „Swedbank“ terasos.** Mokiniai skatinami stebėti aplinką ir pagalvoti, su kokiais iššūkiais šiame kelyje gali susidurti žmonės, turintys skirtingų ugdymosi ar judėjimo poreikių.

**BRAILIO RAŠTO PAŽINIMAS (15 MIN.)**

**Tikslas:**supažindinti mokinius su Brailio raštu ir suteikti galimybę patirti, kaip jis naudojamas kasdieniame gyvenime.

**Veikla: pirmoji stotelė – prie parduotuvės CUP.** Mokytojas paaiškina, kas yra Brailio raštas ir kaip jis naudojamas regos sutrikimų turinčių žmonių kasdieniame gyvenime. Mokiniai gauna Brailio abėcėlės lapą (1 priedas) ir bando užrašyti su aplinka susijusius žodžius. Jie tyrinėja aplinką ir praktiškai pritaiko įgytas žinias – užrašo aplinkos objektų ar parduotuvių iškabų pavadinimus Brailio raštu (pvz., Brailio raštu pavadinimas CUP: ⠉⠥⠏).

**Aptarimas:**

Ką sužinojote apie Brailio raštą? Kokių iššūkių patyrėte bandydami rašyti Brailio raštu?

**„TERASA – DRAUGIŠKA VISIEMS“ ETIKOS CHARTIJA (20 MIN.); 4–5 žmonių grupinis darbas**

**Tikslas:** sukurti „Terasa – draugiška visiems“ etikos chartiją, kuria būtų skatinama pagarba ir atsakomybė bendroje erdvėje. Mokiniai mokosi suprasti socialines vertybes, empatiškai vertinti kitus ir aktyviai kurti draugišką aplinką.

**Veikla:** mokiniai, remdamiesi pamokos patirtimi, dirba grupėse ir analizuoja, ar tiriamoji erdvė (terasa) yra pritaikyta įvairių poreikių žmonėms – regos sutrikimų turintiems asmenims, neįgaliesiems, vaikams, senjorams ir kt.

Kiekviena grupė gauna lapą (2 priedas) ir suformuluoja 2–3 pagrindines vertybes ar taisykles, skatinančias draugišką, visiems prieinamą aplinką. Visos idėjos įtraukiamos į bendrą **„Terasa – draugiška visiems“ etikos chartiją**, atspindinčią įtraukios erdvės kūrimo principus.

**Pristatymas:** parengta chartija eksponuojama mokyklos erdvėje, skatinant diskusiją apie visiems prieinamas aplinkas ir sąmoningumą.

**ŠOKIO VEIKLA (35 MIN.)**

**Tikslas:** skatinti bendradarbiavimą, bendrystę ir vienybę per kūrybinį judesį.

**Veikla: SAULĖS RITMAS**

Kiekvienas vaikas laisvai pasirenka, kurioje vietoje nori šokti:

* **Laipteliai** – galima judinti tik kojas (kelti kelius, tipenti vietoje, pėduoti smulkiais žingsneliais).
* **Lygus paviršius** – galima judinti tik rankas arba galvą (mojuoti, linguoti, sukti galvą).
* **Šešėlyje** – visi juda lėtai, švelniais, banguojančiais judesiais.
* **Saulėtoje vietoje** – judesiai greiti, energingi, aktyvūs.

**Muzikos ir judesio valdymas**

* Mokytojas įjungia muziką.
* Vaikai juda pagal muzikos ritmą, sutelkdami dėmesį tik į šioje vietoje atliktinus judesius.
* Po kelių momentų mokytojas **ploja** 👏 – tai ženklas, kad reikia **keisti vietą** (keistis galima 3–4 kartus).

**VEDLYS IR „AKLASIS“**

* + Mokiniai suskirstomi poromis. Vienam iš jų, **„aklajam“**, **užrišamos akys**, o kitas tampa **„vedliu“**.

Vedlys turi padėti partneriui įveikti kliūtis terasoje **tik balsu arba vesdamas už rankos.** Planuodami maršrutą naudojame terasoje esančias kliūtis:

* + - **Baldai** – suoliukai terasoje.
		- **Augalai** – krūmai ir dekoratyviniai augalai, kurie gali veikti kaip ribos ar netikėti objektai kelyje.
		- **Laipteliai** – svarbus orientacijos elementas, reikalaujantis didesnio pasitikėjimo vedliu.
		- **Aplinkos garsai** – miesto šurmulys, vėjas, žmonių pokalbiai gali blaškyti arba padėti orientuotis.

Po pirmojo bandymo partneriai apsikeičia vaidmenimis.

**REFLEKSIJA (15 MIN.):**

**Tikslas:** apibendrinti įgytą patirtį ir išmoktas pamokas.

**Veikla:** mokiniai pasiskirsto į dvi grupes ir pasidalija, ką sužinojo apie vaikus su SUP poreikius ir kaip jautėsi atlikdami užduotis.

**Klausimai refleksijai:**

* **Ką sužinojote apie specialiųjų ugdymosi poreikių žmones?**
* **Kaip jautėtės atlikdami užduotis, kurios reikalavo bendradarbiavimo ir pasitikėjimo?**
* **Kokias vertybes ši pamoka jums padėjo išryškinti?**

**VERTINIMAS:**

**Formuojamasis vertinimas:** apima nuolatinį mokinių pažangos stebėjimą pamokos metu. Mokytojas vertina mokinių įsitraukimą į veiklas, jų gebėjimą apmąstyti patirtis ir suvokti kitų poreikius.

**Diagnostinis vertinimas:** diagnostinis vertinimas atliekamas prieš pamoką, siekiant įvertinti mokinių pradines žinias ir požiūrį į specialiųjų ugdymosi poreikių (SUP) vaikų įtrauktį (klausimai / diskusija).

**Apibendrinamasis vertinimas:** apibendrinamasis vertinimas atliekamas po pamokos, siekiant įvertinti mokinių pasiekimų ir supratimo pokyčius (refleksija).

**Pamokos nauda:**

Pamoka padeda mokiniams geriau suprasti specialiųjų ugdymosi poreikių (SUP) vaikams iškylančius sunkumus ir kasdienius iššūkius. Mokiniai įgyja žinių, kurios padeda įveikti stereotipus ir neteisingą požiūrį į bendravimą su specialiųjų poreikių turinčiais vaikais ir jų įtraukimą. Jie įsisavina, kad visi žmonės turi teisę į lygybę ir integraciją visuomenėje, o tai formuoja pozityvų ir atvirą požiūrį į įvairovę.

**Patarimai mokytojams:**

* + Prieš pamoką apžiūrėkite veiklos vietą ir įvertinkite galimus pavojus (slidžios grindys, aštrūs kampai).
	+ Užtikrinkite, kad visos veiklos būtų vykdomos saugioje aplinkoje, ypač praktinių užduočių metu (pvz., judant užrištomis akimis).
	+ Prieš judėjimo užduotis supažindinkite mokinius su saugumo taisyklėmis (pvz., judėti lėtai, apgalvotai, nesistumdyti, nelakstyti).
	+ Skatinkite pagarbų bendravimą, aiškiai pabrėždami, kad nėra neteisingų atsakymų ar reakcijų.
	+ Užtikrinkite, kad visi mokiniai jaustųsi įtraukti ir nepatirtų patyčių ar spaudimo dalyvauti veiklose, jei jaučiasi nepatogiai.
	+ Paaiškinkite mokiniams, kad užduotys su partneriais, pvz., „aklojo vedimas“, reikalauja atsakomybės ir atsargaus elgesio.